醉中紀事題辰州浄因寺
作者：廖行之
朝代：宋

paragraphs: 山城春半時，底事風作惡。
小隠杜書帷，暗想花蕭索。
命駕訪林藪，尋芳到叢薄。
漫山粲百英，隨分有餘樂。
縈迴度城陰，徙倚步禪閣。
山僧正齋餘，茗椀快新瀹。
壁間有佳句，一誦喜且愕。
登堂陳盃盤，痛飲自諧謔。
新詩恣賡酬，郢匠成妙斲。
忘機物不疑，屋山下烏啄。
松風動豪氣，號怒響林壑。
顧我亦楚狂，高興復誰托。
揮毫屬同遊，聊共題新堊。